Tapiolan Honka

Tapiolan Honka on espoolainen koripalloseura. Seura on Suomen toiseksi suurin koripalloseura. Seuran naisten sekä miesten edustusjoukkueet pelaavat korkeimmalla sarjatasolla Korisliigassa. 
Historia.
Seura perustettiin vuonna 1957 yleisseurana nimellä Tapion Honka. Vuonna 1975 lajit erkanivat emoseurasta omiksi seuroikseen. Koripalloilijat perustivat vuonna 1975 lajiseuran Koripallo Honka. Miesten mestaruussarjassa pelasi toinenkin espoolaisseura Playboys, jolla oli Hongan tapaan talousvaikeuksia. Niinpä seurat yhdistyivät keväällä 1976 Playhonka-nimiseksi seuraksi. Kausilla 1983-1985 edustusjoukkueen nimi oli pääyhteistyökumppanin mukaan Scotch Team. Kesän 1985 aikana neuvoteltiin uusi yhteistyösopimus vakuutusyhtiö Tapiolan kanssa, jolloin nimi vaihtui lähelle alkuperäistä. Uusi nimi oli Tapiolan Honka. 2000-luvun alussa miesten edustusjoukkueen toiminta luovutettiin sopimusyhteisölle Espoon Hongalle, jonka toimintaa johti Mika Sohlberg. Espoon Honka voitti 2000-luvulla viisi Suomen mestaruutta ja sen nuoria pelaajia olivat muun muassa Petteri Koponen ja Sasu Salin. Naisten joukkue yhdistettiin 2004 toisen espoolaisseuran EBT:n kanssa ja nimeksi tuli Espoo Team. Espoon Honka ajautui konkurssiin kaudella 2010-2011 ja miesten edustusjoukkueen toiminta palautui Tapiolan Hongalle. Seuraavan kauden jälkeen myös naisten joukkueen toiminta palautui emoseuraan. Näiden toimintaa vasten perustettiin Korishonka-niminen sopimusyhteisö.
Tapiolan Hongan Korisliigassa pelanneen miesten edustusjoukkueen taustayhtiö Korishonka Oy kärsi taloudellisista vaikeuksista ja lopetti toimintansa kauden 2014–2015 jälkeen. Samalla Honka pudottautui Korisliigasta. Päätöksellä ei ollut vaikutusta seuran junioritoimintaan.
Kaudella 2015–2016 Honka pelasi miesten I-divisioona B:ssä, jonka runkosarjan se voitti ja josta se nousi M1DA:han.
Kaudella 2016–2017 Hongan miesten ja naisten edustusjoukkueet siirtyivät Espoo Unitedin alaisuuteen, mutta naisten joukkue palasi takaisin Honkaan seuraavaksi kaudeksi. Miesten joukkueen toiminta päättyi kauden 2017–2018 jälkeen Unitedin konkurssiin, ja uutena edustusjoukkueena toimii II-divisioonasta noussut Hongan kakkosjoukkue.
Toiminta.
Tapiolan Honka kattaa lasten liikuntaleikkikoulutoiminnan, iltapäiväkerhotoiminnan, junioritoiminnan, aikuisten harrastetoiminnan, erityisryhmät sekä naisten huippukoripallon. Seuran toiminta-alueena on Etelä-Espoo ja Suur-Tapiola.
Miesten huippukoripallo oli eriytetty Espoon Honka ry:n alle.
Tapiolan Honka on erikoistunut juniorikoripalloiluun ja sillä on noin tuhat juniori-ikäistä pelaajaa. Junioreiden lisäksi seurassa on miesten ja naisten kehitysjoukkueet nuorille lupaaville pelaajille, miehissä Tapiolan Honka ja naisissa Honka Akatemia, molemmat pelaavat valtakunnallista I divisioonaa. Lisäksi naisten mestaruussarjaa pelaava Espoo Team on Hongan ja toisen espoolaisen koripalloseuran Espoo Basket Teamin yhteinen edustusjoukkue. Aikuisten kilpajoukkueiden lisäksi seuralla on lukuisia aikuisten harrastejoukkueita kaikilla alemmilla sarjatasoilla aina ikämiehiin asti sekä pyörätuolikorisjoukkue.
Tapiolan Hongan kotina voidaan pitää Tapiolan Urheilupuistossa sijaitsevaa Tapiolan Urheiluhallia. Tapiolan Urheiluhallissa pelataan pääsääntöisesti kaikki edustusjoukkueiden ottelut. Honka on myös rakentanut sen taakse Honkahallin. Hallissa on kolme täysmittaista kenttää, oheisharjoittelutilat, seuran toimisto sekä kahvila. Hallin kokonaispinta-ala on 3 000 m2.
Tapiolan Honka on ollut Nuori Suomen sinettiseura vuodesta 1994. Vuonna 2002 Nuori Suomi ja Suomen Koripalloliitto uusivat valintakriteereitään ja kaikkien oli anottava sinettiä uudelleen. Honka täytti kriteerit jälleen ja seura valittiin uudelleen Nuori Suomen sinettiseuraksi.
Tapiolan Honka on valittu kymmenen kertaa (2001–2010) peräkkäin Suomen laadukkaimmaksi seuraksi Suomen Koripalloliiton Kultainen Kori –kilpailun perusteella ja on yhteensä valittu kolmetoista kertaa. Kilpailu mittaa seurojen laadukkuutta ja laajuutta.
Henkilökohtaiset palkinnot.
Korisliigan vuoden tulokas
Korisliigan paras kuudes pelaaja
Korisliigan vuoden valmentaja